**ŠKOLSKÁ ZRELOSŤ**

Vstup do školy je pre dieťa novou vývinovou úlohou. Jeho život sa radikálne zmení od obdobia bezstarostných hier k prvým vážnym povinnostiam. Preto je veľmi dôležité tento krok správne načasovať a mať na zreteli, že predčasný vstup do školy môže nepriaznivo ovplyvniť celú školskú dochádzku dieťaťa, resp. jeho školskú ( ne ) úspešnosť.

V literatúre sa používajú rôzne termíny, napríklad školská zrelosť, pripravenosť na školu, školská spôsobilosť.

**Zložky školskej pripravenosti :**

* Telesná = fyzická
* Rozumová = poznávacia
* Emocionálno-sociálna
* Pracovná

**Fyzická pripravenosť**

* znamená zdravý telesný vývoj (výška, váha, dostatočne rozvinuté kosti a svalstvo) a dobrý zdravotný stav (dobrá funkcia zmyslových orgánov, odolnosť voči chorobám), čo posúdi pediater
* fyzický vek – v čase nástupu do ZŠ má dieťa dovŕšiť vek 6 rokov, resp. najneskôr do 31.08. v danom kalendárnom roku

**Pripravenosť poznávacích schopností**

* rozvinutá grafomotorika – súbor pohybových činností rúk, ktoré sa využívajú pri kreslení a čítaní – dôležité je trénovať správny úchop písacieho náčinia
* s grafomotorikou úzko súvisí vizuomotorika - správna koordinácia, spolupráca oko – ruka
* reč – správna výslovnosť všetkých hlások, prípadnú artikulačnú neobratnosť korigovať logopédom pred nástupom do školy; prostredníctvom riekaniek básničiek, počúvania a rozprávania rozprávok, príbehov rozvíjať komunikačné zručnosti dieťaťa a vytvárať tak bohatú slovnú zásobu
* sluchové vnímanie – dieťa vie určiť 1. a posledná hláska v slove, rozlíšiť zvukovo podobné hlásky, ...
* zrakové vnímanie – na obrázku postrehne zhody a rozdiely, pozná farby a jednoduché geometrické tvary, vie poskladať z častí celok
* vnímanie priestoru – dieťa pozná pojmy a správne určuje polohu hore /dole, vpravo / vľavo, vpredu / vzadu
* vnímanie času – dokáže určiť v príbehu časovú postupnosť, dej
* základné matematické predstavy – porovnávanie množstva, veľkosti , poradia, číselné operácie do 5, ....

**Emocionálno – sociálna pripravenosť**

* dieťa zvládne odlúčenie od rodičov, podriadi sa autorite učiteľa
* emocionálna stabilita ( bezdôvodne neplače, nie je vzdorovité, je schopné prijať neúspech , ...)
* dieťa je schopné rešpektovať školské normy správania
* dieťa rado nadväzuje nové známosti s deťmi i s dospelými
* dieťa má pozitívny vzťah k povinnostiam, je zvedavé a chce sa učiť

**Pracovná pripravenosť**

* dieťa vie rozlíšiť hru od povinnosti a úlohy sa snaží splniť a dokončiť
* pozornosť a vytrvalosť v práci – dokáže sústredene pracovať cca 7 - 10 minút
* schopnosť podriadiť sa rytmu vyučovacích hodín
* dieťa má primerané psychomotorické tempo – predkladané úlohy primerane vypracuje – nie rýchlo a zbrklo, ani naopak príliš pomaly

**Posúdenie školskej zrelosti odborníkmi odporúčame najmä u**

* letných detí, narodených medzi májom a augustom pred šiestym rokom
* nezrelých detí, neposedných, netrpezlivých = hyperaktívnych detí
* detí, ktoré sú samotárske, uzavreté, precitlivené...
* detí, ktoré sú pohybovo málo obratné, alebo sú príliš malé na to, aby mohli sedieť v školskej lavici
* detí, ktoré veľmi neradi kreslia alebo majú výrazné ťažkosti pri učení sa básničiek, riekaniek, nezaujímajú sa o veci okolo seba, nekladú otázky
* predčasne narodených detí či takých, pri ktorých mali mamičky problémovú rizikovú graviditu, adaptačné problémy po narodení apod.
* detí, ktoré navštevujú logopéda, alebo majú oneskorený vývin reči
* detí choré a zdravotne oslabené
* detí s významným oneskorením kognitívneho vývinu

**Bezplatné posúdenie školskej zrelosti odborníkmi sa uskutočňuje v Centrách pedagogicko – psychologického poradenstva a prevencie ( CPPPaP na Vajnorská 98/D v Bratislave, tel. č. 02 /44 88 23 96 )**

**ČO MÁ VEDIEŤ BUDÚCI PRVÁK ?**

* vedieť svoje meno, vek, poznať svoju adresu; odpovedať na otázky, keď sa ho pýtajú;
* vedieť sa odlúčiť od rodičov (neplače, neskrýva sa za rodičov, neuteká)
* vydržať sedieť pri jednej činnosti 15 - 20 minút a zadané úlohy dokončiť, nezačínať neustále niečo nové, neodbiehať od začatej práce
* mať čistú výslovnosť a plynulo hovoriť , plynulo prerozprávať udalosti, ktoré zažilo, alebo príbeh, ktorý si vypočulo, porozprávať obsah krátkej rozprávky a porozumieť jej obsahu
* nakresliť postavu primerane svojmu veku, správne držať pero / ceruzku, poznať základné farby a geometrické tvary
* vedieť nakresliť geometrické tvary podľa predlohy, vedieť vystrihnúť tvar podľa predkreslenej čiary
* cítiť sa dobre v kolektíve detí, vyhľadávať ich. Uznávať dospelú autoritu a dokázať sa jej podriadiť
* mať chuť učiť sa - zaujímať sa o učenie
* orientovať sa v priestore, vedieť, kde je vpravo, vľavo, hore, dole, vpredu, vzadu, hneď pred, hneď za....
* vedieť niekoľko básničiek a riekaniek, poznať čísla od 0 - 10 a vedieť určiť ich poradie
* nebyť agresívne (spory medzi deťmi dokáže riešiť väčšinou bez bitky, hádky, vzdorovitosti)
* v jeho správaní sa neobjavujú zlozvyky, ako napr. cmúľanie prstov, obhrýzanie nechtov, časté pokašliavanie, žmurkanie, nepomočuje sa
* vedieť sa samostatne obuť a obliecť, pozapínať gombíky a zaviazať si šnúrky
* vedieť sa samostatne najesť a používať správne WC

informácie z internetu upravila a doplnila

Mgr. Zuzana Komendová, školská špeciálna pedagogička